UBERA ARANZETA (EH Bildu, 2017-04-07):
Mahaiburu anderea, egun on denoi.
Egia esan, Erkoreka jauna, oso kezkatuak gaude eta denbora joan ahala, kezka areagotzen ari zaigu. Lehenik ikusten ari gara elkarrizketa eta negoziazioa Gobernuaren hiztegitik desagertzen ari dela. Ez bakarrik etxe honetatik elkarrizketa eta negoziazioa desagertzen ari da, zuen hiztegitik desagertzen ari da.
Legegintzaldi hasieran Funtzio Publikotik iragarri zuen Gobernu honek aro berri bati atea irekiko ziola elkarrizketari bide emanez. Baina orain, berriz, aurreko astean Madrilen negoziazio orokorreko administrazio publikoetako bilkura izan ostean, Gobernu honen Funtzio Publikoko arduradunak adierazi zuen ez zuela asmorik mahai orokorra deitzeko momentuz behintzat. Eta hala ez bada, zuzenduko dit Erkoreka jaunak.
Bigarrenik, irailean Europatik etorritako sententziaren aurrean Gobernu honek ekimena hartu beharrean, nahiago izan duela zain geratzea sententziaren sustraian dagoen enplegu publikoko kontratuen ereduaren inguruan hausnarketa ireki eta kontratu ereduak aldatzeari ekin beharrean.
Eta hirugarrenik, Jaurlaritza honentzat autogobernua autozentsuraren sinonimoa dela. Alegia, orain arte Madrileko lege organikoak, errege dekretuak erabili ditu arrazoitzat gure autogobernua ez garatzeko, Jaurlaritza bera izan denean bere konpetentziak autozentsuratu dituenak. Ondorioz, Administrazio publikoan jardunaldi osoko kontratuak murriztuz eta partzialak areagotuz, lanpostuei lotu gabeko kodigoetara lotu gabeko lanpostuak sustatuz eta lan-zamak gehituz, bitartekotasuna eta behin-behinekotasuna areagotuz.
Gogoratu bataz bestekoa zein daukagun Administrazioan, % 30a, eta beno, hezkuntza eta Osakidetzara joaten baldin bagara, % 40ra iristen denean. Heriotzagatik, ezgaitasun iraunkorragatik eta jubilazioagatik ematen diren bajak ez dira bere osotasunean estali birjartze-tasagatik teorian behintzat, Madrilek ezarritako mugak arrazoituta.
Baina orain kristalezko zoru hori  - edo deitu nahi duzuen bezala -  desagertu da, aldatu da. Markoa aldatu da. Eta justu orain berriro ere burujabetza eta autogobernua erabiltzen hasi zarete ekimena ezartzeko edo behintzat kanpotik hala dirudi. Eta berriro hasi zarete autogobernua eta burujabetza erabiltzen aitzakia bezala izurrite bilakatu diren bitartekotasuna eta behin-behinekotasunari aurre ez egiteko.
Badakigu, eta bat gatoz zuekin, Madrileko errealitatea  - espainiar Estatuko errealitatea -  ez dela gure errealitatea, eta ez gara gu izango Madrileko markoa defendatuko duguna. Baina datu objektibo bat da orain arte egon den markoa, orain arte egon den joko-zelaia aldatu egin dela, eta orain beste joko-zelai batean aurkitzen garela eta joko-zelai horrek aukera gehiago ematen digula, edo eman beharko ligukeela autogobernua garatzeko, gure konpetentzian garatzeko, nahiz eta guk pentsatzen dugun hemen lehentasuna guretzat izan beharko litzatekeela Madrilera begira egon beharrean, autogobernu hori gure konpetentzietatik sakontzen joan eta burujabetzan bidea egitea.
Gure ustez, Gobernu honek hori egin beharko luke baldin eta legegintzaldi hasieran aipatu zuen aro berri horri atea irekitzeko. Benetan sinesten baldin bazenuten legegintzaldi hasieran bota zenuten egitasmo hori, aro berri bat irekitzearena, iruditzen zaigu Gobernu honek ekimena hartu beharko lukeela, elkarrizketari bidea ireki beharko liokeela eta negoziazioa abian jarri beharko lukeela enplegu plan eraginkorra diseinatuz, eta batez ere bitartekotasun eta behin-behinekotasunari hegoak mozteko.
Eta gaur ez ditut berriro datuak botako, ze zuek inork baino hobeto ezagutzen dituelako zeintzuk diren datuak, ze datu ditugun, ze mapa daukagun Administrazio Publikoan bere osotasunean, bitartekotasunean eta behin-behinekotasunean.
Eta egia esan ez dakigu zer pentsatu, edo aurreko astean Jaularitzak izandako jokabidea egindako adierazpenak beste norabide batetan doazen. Esplikatuko naiz, ea egindako adierazpenak izandako jokabidea kokatzen den Madrileko aurrekontuei begirako negozioaren estrategian. Hau da, ez dakigu zertara jokatzen ari den Gobernua, eta Aurrekontuen negoziazioren ondorioz ze abiatzen duena da ba gozokitxo bat ekartzean Madriletik estomagoa engainatzeko eta hemen, bitartean, ekimena hartu gabe egotea, zilegi da.
Zilegi da Madrilekin negoziatzea eta bakoitzak ikusten du norekin negoziatzen duen, hori zuek ikusiko duzue, baina guretzat, lehentasuna da hemen ekimena hartzea eta daukagun erronkei ditugun arazoei erantzun bat ematea. Eta horregatik ba legebiltzarkide talde giza oposiziotik bai gonbidatu nahi zaituztegu, bai animatu nahi zaituztegu Madrilen gertatzen dena albo batera utzita, ba hemengo arduradun nagusi zareten aldetik Administrazio Publikoaren Patronala zareten aldetik, Jaurlaritzaren ordezkari nagusi zareten aldetik, ba autogobernua gure herritarren, sistema publikoaren, langileen zerbitzura jartzea, hori da, eskatu nahi dizueguna eta horretarako ekimena hartzea.
Ba azkenean kalitatezko sistema publikoa blindatzeko eta herritarren eskubide sozial eta laboralak bermatzeko, eta hor lehentasun batzuk ditugu, eta gure ustez lehentasunak hezkuntza eta Osakidetza dira zalantzarik gabe; eta horrek urgentziaz eskatzen du ekimena hartzea Administrazio publikoan behin-behinekotasunari eta bitartekotasunari mugak jartzeko, stop esateko eta benetan aurre egiteko.
Eta horregatik gaurkoan eskatuko genizuke argituko bazenigu zein egitasmo duen Gobernuak Administrazioan dugun bitartekotasuna eta behin-behinekotasun tasa altua murrizteko.
Eskerrik asko.